Res van SANW-reserwemag op gereedheidsbasis geplaasLede van die polisie en weermag op patrollie in Mitchells Plain in die Wes-Kaap tydens die afsonderingstydperk. (Foto: SA Polisie/Twitter) Sekere eenhede en lede van die reserwemag word op gereedheidsgrondslag geplaas om die Suid-Afrikaanse Nasionale Weermag (SANW) tydens die Covid-19-pandemie by te staan. Dít volg nadat talle lede van die reserwemag vroeër opgeroep en ontplooi is om die SANW en Suid-Afrikaanse Polisiediens (SAPD) tydens die algehele landwye afsondering by te staan. Die departement van verdediging en militêre veterane het ook Woensdag bevestig dat sowat 73 000 weermaglede bykomend in Suid-Afrika ontplooi gaan word om die regulasies van algehele afsondering te help afdwing. Genl.maj. RC Andersen, woordvoerder van die SANW, sê in ’n verklaring lede van die reserwemag wat nog nie opgeroep is nie, word nou gevra om hul eenhede te kontak om te bevestig of hulle beskikbaar sal wees vir ontplooiing. Beskikbare lede sal dan opgeroep word sodra hulle benodig word, het Andersen gesê. “Lede van die reserwemag wat nog nie opgeroep is nie en oor spesialisvaardighede beskik, word versoek om die kantoor van die reserwemag in hul provinsies te kontak om hul diens aan te bied,” het Andersen gesê. Lede met spesialisvaardighede sluit in gesondheidsorgpraktisyns, veral verpleegkundiges en dokters, gekwalifiseerde sjefs, gekwalifiseerde ingenieurs, ervare vlieëniers en gekwalifiseerde naaldwerksters. “Die departement van verdediging wil die lede van die reserwemag bedank vir hul bereidwilligheid om te dien en vir die belangrike bydrae wat hulle lewer,” het Andersen gesê.